
Comisia pentru buget,

finanţe şi bănci

Bucureşti 20.02.2002

Nr.22/852

AVIZ

asupra propunerii legislative pentru modificarea şi completarea Legii nr.49/1991 privind acordarea de indemnizaţii şi sporuri invalizilor, veteranilor şi văduvelor de război

Cu adresa nr.582 din 13 decembrie 2001, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru modificarea şi completarea Legii nr.49/1991 privind acordarea de indemnizaţii şi sporuri invalizilor, veteranilor şi văduvelor de război. 

In urma examinării, în şedinţa din data de 20 februarie 2002, Comisia pentru Buget, Finanţe şi Bănci, cu 21 voturi pentru şi 4 voturi împotrivă, a hotărât respingerea din următoarele considerente:

Conform art.137 alin.(5) din Constituţia României, “nici o cheltuială bugetară nu poate fi aprobată fără stabilirea sursei de finanţare”. Din datele Ministerului Finanţelor Publice, influenţele acestei propuneri legislative sunt estimate la circa 30,9 mld. lei lunar, respectiv la 370,5 mld. lei anual. Totodată art.10 alin.(2) din Legea nr.72/1996 privind finanţele publice, cu completările ulterioare, prevede că atunci când, în cursul execuţiei bugetare, se fac propuneri de elaborare a unor acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare acoperirii golului de venituri sau sporului de cheltuieli, prevedere care lipseşte din textul propunerii legislative.

Prin Ordonanţa de urgenţă a Guvernului nr.215/2000 au fost deja majorate indemnizaţiile şi sporurile în cauză, iar în cursul anului 2001 prin Hotărârea Guvernului nr.294/2001, Hotărârea Guvernului 781/2001 şi Hotărârea Guvernului nr.1169/2001 acestea au crescut succesiv între 2% şi 6%.

